ŉ Kleurvolle gesinsfees vir ŉ goeie doelDie Colour Splash Fees beloof om ‘n kleurvolle familie-vriendelike sportbyeenkoms te wees. (Foto: Verskaf) Die Colour Splash‑fees op Rawsonville wat tussen die Paarl en Worcester geleë is, beloof om die kleurvolste gesinsvriendelike sportbyeenkoms te wees. Dié fees vind op Saterdag 3 November plaas en word in samewerking met die Kleinspan‑kleuterskool en die Rawsonville‑gemeenskap aangebied. Die fees bied ŉ verskeidenheid sportaktiwiteite soos fietswedrenne, pretdrawwe, toutrek en raak-rugby aan. Vir diegene wat hul litte wil losmaak, is daar ŉ Zumba‑byeenkoms. Daar sal ook ’n kleurvolle 2 km‑ en 8 km‑pretdraf wees. “Elke sportaktiwiteit gaan ’n poeier-stasie met ’n verskeidenheid kleuresakkies hê om die dag mee op te helder,” lui ŉ verklaring. Die Colour Splash Fees beloof om ‘n kleurvolle familie-vriendelike sportbyeenkoms te wees. (Foto: Verskaf) Dié sakkies sal gedurende die sportaktiwiteite in die lug gegooi word om ŉ vrolike, kleurvolle atmosfeer te skep. Buiten al die sportaktiwiteite gaan daar ook ’n verskeidenheid stalletjies wees met smullekker kos, handwerk, ŉ biertent, ‘n verskeidenheid wyne van plaaslike wynkelders en hope vermaak vir die jongspan – afgerond met ’n plattelandse kuier met platejoggies en musiekoptredes. Die doel van die Colour Splash‑fees is om in die plaaslike gemeenskap terug te ploeg deur die dag se winste te skenk. Vir meer inligting en kaartjieverkope, besoek die webtuiste by www.coloursplash.co.za of kontak [email protected].